**СЪОБЩЕНИЕ**

За поредна година кметства, кметски наместничества и детски градини от община Добричка разработиха проектни предложения в рамките на НАЦИОНАЛНА КАМПАНИЯ „ЧИСТА ОКОЛНА СРЕДА – 2019г.“ на тема: „ОБИЧАМ ПРИРОДАТА – И АЗ УЧАСТВАМ“ и ги депозираха до посочения краен срок за кандидатстване на обявения от МОСВ И ПУДООС конкурс.

Целта на кампанията е да изгради обществено отношение по въпросите, свързани с опазването на околната среда, да повиши екологичната култура и загрижеността към мястото, в което живеем. С реализацията на дейностите се цели реновиране и/или създаване на нови паркови пространства, залесяване и засаждане на почистени площи, създаване и възстановяване на зони за отдих, ремонтиране на детски и спортни съоръжения и други, както и повишаване на екологичното самосъзнание, формиране на позитивна нагласа към природата, затвърждаване на умения и желание за опазване на околната среда у гражданите.

Тази година в надпреварата с проектни предложения се включиха 8 кметства: Бенковски, Житница, Одринци, Паскалево, Победа, Подслон, Стожер, Царевец; 3 кметски наместничества: Малка Смолница, Ново Ботево и Поп Григорово и 7 детски градини: Ведрина, Воднянци, Овчарово, Одърци, Пчелино, Стефаново и Стожер – общо 18 проектни предложения. Стойността на проектите на кметствата и кметските наместничества е до 10 000 лв., а на детските градини - до 5 000 лв.

Всички проектни предложения са разработени и подадени, съгласно изискванията за кандидатстване. Основните дейности, залегнали в проектните предложения са: почистване на замърсени площи от отпадъци;Фитосанитарно почистване на дървета и храсти; Подравняване на площите; Оформяне на алеи и градинки за цветя; Монтиране на детски съоръжения и оформяне на детски площадки; Монтиране на беседка за отдих на деца и възрастни; Залесяване на дървета и храсти; Засаждане на цветя; Ограждане с декоративна дървена оградка на детските площадки; Поставяне на пейки в алеите и около цветните градинки в парка;Реновиране на естествени чешми и оформяне на пространствата около тях; Поставяне на кошчета за отпадъци; Монтиране на градинско осветление; Озеленяване; Повишаване на екологичната култура у деца и младежи; Доставка и монтаж на парково оборудване и съоръжения за спорт; Отбелязване на Световния ден на околната среда – 5 юни; Затревяване на терена и оформяне на зона за отдих и спорт; Обновяване на стадион и изграждане на място за спорт и отдих и много др.

Исканата обща сума за реализирането на проектите е **140 142.20 лева с вкл. ДДС**.

Таблица с входящите номера на всички постъпили проектни заявления ще бъде публикувана **в срок до 15.03.2019 г**. на интернет страницата на ПУДООС – [www.pudoos.bg](http://www.pudoos.bg), в раздела на кампанията „Чиста околна среда – 2019г.“ с мото „Обичам природата и аз участвам“.

Резултатите от извършеното класиране на постъпилите Заявления ще бъдат обявени в **срок до 12.04.2019 г**. на интернет страницата на ПУДООС – [www.pudoos.bg](file:///C:\Users\g_veisel\Desktop\PUDOOS_2019\www.pudoos.bg), в раздела на кампанията „Чиста околна среда – 2019г.“ с мото „Обичам природата и аз участвам“.